Document ID: 32000L0042

Komisijos direktyva 2000/42/EB
2000 m. birželio 22 d.
iš dalies keičianti Tarybos direktyvų 86/362/EEB, 86/363/EEB ir 90/642/EEB dėl didžiausių pesticidų likučių koncentracijų atitinkamai grūduose, gyvūninės kilmės maisto produktuose ir tam tikruose augalinės kilmės produktuose, įskaitant vaisius ir daržoves, bei ant jų nustatymo priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [1] su paskutiniais pakeitimais, padarytais Komisijos direktyva 2000/24/EB [2], ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo [3] su paskutiniais pakeitimais, padarytais Direktyva 2000/24/EB, ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [4] su paskutiniais pakeitimais, padarytais Direktyva 2000/24/EB, ypač į jos 7 straipsnį,
kadangi:
(1) Tarybos direktyvomis 94/29/EB [5] ir 94/30/EB [6] nustatant benalaksilo, benfurakarbo, karbofurano, karbosulfano, ciflutrino, etefono, fenarimolio, furatiokarbo, λ-cihalotrino, metalaksilo ir propikonazolo didžiausią likučių koncentraciją Direktyvų 86/362/EEB, 86/363/EEB ir 90/642/EEB prieduose, yra numatyta, kad didelei daliai maisto produktų didžiausia likučio koncentracija automatiškai būtų prilyginta atitinkamai analizinio nustatymo apatinei ribai, jei kitokios koncentracijos vertės būtų nepriimtos iki 1999 m. birželio 30 d. Šis terminas Komisijos direktyva 97/71/EB [7] buvo pakeistas žodžiais "ne vėliau kaip 2000 m. liepos 1 d.".
(2) Tarybos direktyvomis 95/38/EB [8] ir 95/39/EB [9] nustatant aldikarbo, amitrazo, metidationo, metomilo, tiodikarbo, metilpirimifoso ir tiabendazolo didžiausią likučio koncentraciją Direktyvų 86/362/EEB, 86/363/EEB ir 90/642/EEB prieduose yra numatyta, kad didelei daliai maisto produktų didžiausia likučių koncentracija automatiškai būtų prilyginta atitinkamai analizinio nustatymo apatinei ribai, jei kitokios koncentracijos vertės būtų nepriimtos iki 2000 m. liepos 1 d.
(3) Tarybos direktyvomis 96/32/EB [10] ir 96/33/EB [11] nustatant chlormekvato, diazonono, dikofolio, disulfotono, endosulfano, fenbutatinoksido, mekarbamo, forato, propoksuro, propizamido, triazofoso ir triforino didžiausią likučio koncentraciją Direktyvų 86/362/EEB, 86/363/EEB ir 90/642/EEB prieduose yra numatyta, kad didelei daliai maisto produktų didžiausia likučių koncentracija automatiškai būtų prilyginta atitinkamai analizinio nustatymo apatinei ribai, jei kitokios koncentracijos vertės būtų nepriimtos iki 2000 m. balandžio 30 d. Šis terminas Komisijos direktyva 97/71/EB buvo pakeistas žodžiais "ne vėliau kaip 2000 m. liepos 1 d.".
(4) Komisijos direktyva 98/82/EB [12] nustatant benomilo, karbendazimo, metiltiofanato, chlorothalonilo, fenvalerato (įskaitant kitus sudedamųjų dalių mišinius), acefato ir kvinalfoso didžiausią likučio koncentraciją Direktyvų 86/362/EEB, 86/363/EEB ir 90/642/EEB prieduose yra numatyta, kad didelei daliai maisto produktų didžiausia likučių koncentracija automatiškai būtų prilyginta atitinkamai analizinio nustatymo apatinei ribai, jei kitokios koncentracijos vertės būtų nepriimtos iki 2000 m. liepos 1 d..
(5) Pirmiau pateiktos pozicijos direktyvų prieduose buvo paliktos "atviros" arba buvo nustatytos laikinos vertės, nes priimant direktyvas buvo per mažai duomenų pagrįsti didžiausios likučio koncentracijos vertes Bendrijos lygiu. Tokio termino nustatymo tikslas - duoti suinteresuotoms šalims pakankamai laiko rinkti reikiamus duomenis, kurie Bendrijos lygiu leistų priimti didžiausios likučių koncentracijos vertes, pagrįstai didesnes už apatinę analizinio nustatymo ribą. Suinteresuotos šalys terminą žino. Didelei daliai atvirų pozicijų buvo gauti papildomi duomenys, leidžiantys nustatyti didžiausios likučių koncentracijos vertes. Jei papildomų duomenų nėra gauta, reikėtų nustatyti didžiausios likučių koncentracijos vertę, atitinkančią apatinę analizinio nustatymo ribą.
(6) Iš Bendrijos prekybos partnerių buvo gauti papildomais duomenimis patvirtinti prašymai leisti didesnius nuokrypius nuo kai kurių šių pesticidų pozicijų kurioms Bendrijos didžiausios likučių koncentracijos vertės jau buvo nustatytos pagrindinių direktyvų prieduose.
(7) Turima informacija buvo iš naujo apsvarstyta. Apie daugelį pozicijų duomenų pakanka, kad būtų nustatyta likučių koncentracija didesnė už apatinę analizinio nustatymo ribą, ir tai reikėtų padaryti. Apie kai kurias pozicijas turimos informacijos nepakanka, todėl reikia nustatyti didžiausios likučių koncentracijos vertes, atitinkančias apatinę analizinio nustatymo ribą. Apie likusias pozicijas informacijos pakanka, tačiau ji rodo, kad, nustačius didžiausią likučių koncentraciją didesnę už apatinę analizinio nustatymo ribą, vartotojas galėtų gauti nepriimtiną staigiąją arba lėtinę likučių dozę. Tokiais atvejais reikėtų nustatyti didžiausios likučio koncentracijos vertes, atitinkančias apatinę analizinio nustatymo ribą.
(8) 1998 m. balandžio 7 d. Komisijos sprendimas 98/270/EB dėl leidimų augalų apsaugos produktams, kuriuose yra veikliosios medžiagos fenvalerato, panaikinimo [13] įpareigojo valstybes nares panaikinti leidimus naudoti fenvaleratą, kaip augalų apsaugos produktą iki 1999 m. balandžio 7 d. Leidimas naudoti esfenvaleratą lieka galioti toliau. Kadangi esamas likučio aprašymas Direktyvų 86/362/EEB, 86/363/EEB ir 90/642/EEB prieduose "Fenvaleratas, įskaitant kitus sudedamųjų dalių mišinius" neskiria likučių, susidarančių dėl fenvalerato ir esfenvalerato naudojimo, likučio apibrėžimą ir didžiausios koncentracijos vertę reikėtų keisti, kad leidimas toliau naudoti esfenvaleratą ir draudimas naudoti fenvaleratą būtų aiškiai nurodyti.
(9) šių pesticidų poveikis vartotojams per visą jų gyvenimą vartojant maisto produktus, kuriuose gali būti šių pesticidų likučių, yra įvertintas ir pateiktas skaičiais pagal metodikas ir nusistovėjusią praktiką, taikomą Europos bendrijoje, atsižvelgiant į Pasaulio sveikatos organizacijos paskelbtas rekomendacijas [14], ir yra apskaičiuota, kad šioje direktyvoje nustatytos didžiausios likučių koncentracijos vertės neleidžia viršyti leistinųjų paros dozių.
(10) Staigusis šių pesticidų poveikis vartotojams per kiekvieną maisto produktą, kuriame gali būti šių pesticidų likučių, yra įvertintas ir pateiktas skaičiais pagal metodikas ir būdus, taikomus Europos bendrijoje, atsižvelgiant į Pasaulio sveikatos organizacijos paskelbtas rekomendacijas. Yra apskaičiuota, kad šioje direktyvoje atviroms pozicijoms nustatytos didžiausios likučių koncentracijos vertės neleidžia, kad atsirastų staigusis toksiškas poveikis.
(11) Siekiant užtikrinti, kad vartotojas būtų tinkamai apsaugotas nuo ant produktų arba produktuose, kuriuos vartoti nėra leidimo, esančių likučių poveikio, visiems tokiems produktams, kuriems taikomos Direktyvos 86/362/EEB, 86/363/EEB ir 90/642/EEB, derėtų nustatyti didžiausią likučių koncentracijos vertę, atitinkančią apatinę analizinio nustatymo ribą.
(12) Su Bendrijos prekybos partneriais per Pasaulio prekybos organizaciją vyko konsultacijos dėl šioje direktyvoje nustatytų likučių koncentracijos verčių ir yra atsižvelgta į jų pastabas apie šias koncentracijos vertes.
(13) Buvo atsižvelgta į Augalų mokslinio komiteto pareikštas nuomones, ypač į patarimus ir rekomendacijas dėl vartotojų apsaugos nuo pesticidais apdorotų maisto produktų. Pirmiau minėtos Pasaulio sveikatos organizacijos aprašyti metodai, kuriuos taikė ataskaitas rengusios valstybės narės ir kuriuos Augalų sveikatos nuolatinio komiteto padedama tikrino ir įvertino Komisija, atitinka Augalų mokslinio komiteto duotus nurodymus [15].
(14) šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Likučių, išvardytų šios direktyvos I priede, didžiausios koncentracijos vertės įrašomos vietoj Direktyvos 86/362/EEB II priedo A dalies sąrašo atitinkamų pesticidų likučių didžiausios koncentracijos verčių.
2 straipsnis
1. Likučių, išvardytų šios direktyvos II priede, didžiausios koncentracijos vertės įrašomos vietoj Direktyvos 86/363/EEB II priedo A dalies sąrašo atitinkamų pesticidų likučių didžiausios koncentracijos verčių.
2. Likučių, išvardytų šios direktyvos III priede, didžiausios koncentracijos vertės įrašomos vietoj Direktyvos 86/363/EEB II priedo B dalies sąrašo atitinkamų pesticidų likučių didžiausios koncentracijos verčių.
3 straipsnis
1. Likučių, išvardytų šios direktyvos IV priede, didžiausios koncentracijos vertės įrašomos vietoj Direktyvos 90/642/EEB II priedo sąrašo atitinkamų pesticidų likučių didžiausios koncentracijos verčių.
2. Didžiausia nustatytoji acefato likučio ant persikų koncentracija yra 0,02 [16] mg/kg.
4 straipsnis
Valstybės narės priima įstatymus ir kitus teisės aktus, kurie, įsigalioję iki 2001 m. vasario 28 d., įgyvendina šią direktyvą. Apie tai jos nedelsdamos praneša Komisijai.
Šias priemones jos taiko nuo 2001 m. liepos 1 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
5 straipsnis
Ši direktyva įsigalioja kitą jos paskelbimo Europos Bendrijų oficialiajame leidinyje dieną.
6 straipsnis
Ši direktyva skirta valstybėms narėms.
Priimta Briuselyje, 2000 m. birželio 22 d.

Labels: 0
17
20
6